El Ressona aposta per la #culturasegura
07 d’agost 2020

![](/media/54gdsfil/93-cartel-ressona_c.jpg)  
  

La quarta edició del festival Ressona s’inaugura hui, divendres 7 d’agost, amb el doble concert de Mausoleo i Pantocrator. Cada divendres d’agost, el Ressona oferirà concerts gratuïts sense necessitat d’invitació prèvia. El públic únicament haurà de fer cua respectant la distància de seguretat davant l’accés al recinte, ubicat a Plaça del Restaurador Facundo Roca Ribelles de Sagunt, a prop del Teatre Romà.

El primer concert del certamen el protagonitzarà la banda valenciana Mausoleo i la barcelonina Pantocrator. L’ús de la mascareta serà obligatori i l’accés i el desallotjament de l’espai es farà de manera escalonada. Caldrà seguir sempre els senyals i indicacions del personal d’acomodació, ja que l’aforament i la disposició de l’assentament hauran de complir les distàncies de seguretat requerides.

L’accés serà a les 21.30 h per als concerts programats a les 22.30 i a les 20.00 per al concert programat per al dia 14 d’agost (L’Exotighost) que serà a les 21:00. Recomanem que el públic arribe al recinte amb el màxim d’antelació possible.

 ![](/media/ddph1coe/93-fotopantocrator2_ruelaudia_c.jpg)_Pantocrator  
  
_

A l’entrada de tots els espais hi haurà dispensadors de gel hidroalcohòlic. Els membres de l’organització faran un registre d’assistents (nom i telèfon) per a poder fer, en cas de ser necessari, un seguiment sanitari. En tots els espais on siga necessari s’habilitaran diferents accessos i eixides per no produir aglomeracions de persones.

Totes les actuacions del Ressona seran gratuïtes i es realitzaran als peus del Teatre Romà de Sagunt. Els horaris i els detalls de cada concert es poden consultar al web [https://ressona.es/](https://ressona.es/).

Més de 4.000 persones van acudir a la passada edició del certamen, organitzat pel Festival Sagunt a Escena i la productora local Mandrango. El Ressona compta amb la col·laboració de Sagunt Reviu i el suport de les regidories de Cultura i Turisme de l’Ajuntament de Sagunt, l'Institut Valencià de Cultura (IVC), Caixa Popular i empreses locals com Sagunto Distribución, Inmobiliaria Cortés, Taverna de la Serp, Restaurante Le Fou, A Cualquier Otra Parte o Adetursa (Associació per al desenvolupament turístic de Sagunt).​  
  

![](/media/i2wawdc2/93-mausoleo_c.jpg)_Mausoleo_  
  

*   [](http://www.facebook.com/sharer.php?u=https://aytosagunto.es/va/actualitat/el-ressona-aposta-per-la-culturasegura/ "Facebook")
*   [](http://twitter.com/share?url=https://aytosagunto.es/va/actualitat/el-ressona-aposta-per-la-culturasegura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ressona-aposta-per-la-culturasegura/ "Linked In")
*   [](mailto:?body=https://aytosagunto.es/va/actualitat/el-ressona-aposta-per-la-culturasegura/)